Antoine Marie Jean-Baptiste Roger, Comte de Saint-Exupery, of eenvoudig de Saint-Exupery (Franse fonetiese uitspraak: ɑ̃twan də sɛ̃t‿ɛɡzypeʁi; 29 Junie 1900 - 31 Julie 1944), was 'n Franse skrywer, digter, aristokraat, joernalis en baanbreker in die vliegkuns. Hy het van Frankryk se hoogste literêre toekennings gewen asook die Verenigde State se Nasionale Boekprys. Hy word veral onthou vir sy novelle Le Petit Prince en vir sy liriese skrywes oor lugvaart, waaronder sy Terre des hommes uit 1939. Saint-Exupéry was voor die aanvang van die Tweede Wêreldoorlog 'n suksesvolle kommersiële vlieënier en het lugposroetes in Europa, Afrika en Suid-Amerika gevlieg. Aan die begin van die oorlog het hy by die Franse lugmag aangesluit en verkenningstogte gevlieg totdat Frankryk in 1940 'n wapenstilstand met Duitsland onderteken het. Nadat hy uit die Franse lugmag ontslaan is het hy na die Verenigde State gereis ten einde sy regering te oorreed om oorlog teen Duitsland te verklaar. Saint-Exupéry het 28 maande in Amerika deurgebring waartydens hy drie van sy belangrikste werke geskryf het.